  Виталий Пронин Сьӧлта ёросысь Кильмезское муниципал кылдытэтлэн йырыз Олег Пчельников.Гурт калык понна сюлмаськемез, гурт улонэз умоятыны тыршемез понна дунъяло Сьӧлта ёросысь Кильмезское муниципал кылдытэтлэсь йырзэ Олег Пчельниковез. Туэ та адӟем карымон воргорон вормиз газетамы ялэм «Гурт адями» конкурслэн «Устоез кивалтӥсь» номинацияз. Шонергес вераса, гурт калык, со понна куара сётыса,  вормисе поттӥз. - Олег Викторович, тӥ муниципал кылдытэтэн 5 ар кивалтӥськоды ни. Гуртоосты уждэс адӟо но дунъяло, иське, тӥ понна конкурсамы ог 400 мурт куаразэ сётӥз бере.- Озьы ке, туж шумпотӥсько. Вордӥськем гуртысьтым мыло-кыдо кышномурт Людмила Столбова «Удмурт дуннее» мон сярысь материал келям. Тодӥсько вал, со мон сярысь мар ке гожтэ шуыса, но ӧй малпалля, со «Гурт адями» конкурсэ ӵектон вылэм шуыса.Калык понна ужан, гурт улонэз умоятон сярысь сюлмаськон - со милям, муниципал кылдытэтъёслэн йыръёссылэн, ёрос администрацилэн ужмы. Ас вылад та удысэз ныпъяд бере, сое ӟеч быдэстоно, малпасько.Сямыя мон небыт адями, тышкаськыны уг быгатӥськы. Тыршисько калыкен огкыл шедьтыны, кылзыны, куронъёссэс быгатэмея быдэстыны. Соин но, луоз, гуртоос, мар ке ќз яра ке, аслым шонерак вералозы, мон сое дунъясько.Тани алигес Головизнин гуртын улӥсь кышномуртэн ваче пумиським, со сюрес вылысь лымы люкъёс пумысен ӝожтӥськиз. Со сюресэз ёрос кивалтӥсьёс чакланы кулэ, но мон уг быгатӥськы, со мынам уже ӧвӧл, мукет муртъёслы вазиське шуыса, адямиез келяны. Ярам, верало сюрес утялтӥсьёслы, шуи. Соин но дунъя, дыр, гурт калык.- Гурттылэсь палэнэ кошкылэмды ӧвӧл: кема аръёс ӵоже гурт удысын ужады, собере улон сюресты вуттӥз аскивалтон ёзъёсы.- Мон гурт удысысь вань ужан пагӟаосты ортчи, со чеберъяськыса верам кылъёс ӧвӧл. Анай-атае быдэс улонзэс колхозын ужазы. Монэ но гурт улонэз гажаны пичиысен дышетӥзы. Школаез йылпумъяса, армие кошки. Бертэме бере колхозэ интыяськи. Зямайын гинэ соку 3 ферма вал, ужасьёс ӧз тырмылэ. Милемыз, комсомольской бригадаез, скал кыскыны пуктӥзы. Собере колхоз фермаосысь скал люктан интыосты тупатъяй, берло кладовщике пуктӥзы. Собере бригадир луи. Кӧня ке ар ортчыса, колхозмы бырыны кутскиз. Гурт калык эштослэн кивалтӥсьёсыныз огкыл шедьтыны ӧз быгаты ни. Аслым но трос кыл кылоно луиз. Озьы кошконо кариськи Сьӧлталась школае. Татын завхозын ужай. Нялтас дышетски Удмурт кун университетысь мугорез кыдатон культурая но спортъя факультетын. Нылпиосты физкультуралы дышетыны кутски. Малпасько вал, улонме школаен герӟало ини. Но монэ бырйизы гуртысьтымы муниципал кылдытэтэ депутатэ. Берло Кильмезское муниципал кылдытэтэн кивалтыны ӵектӥзы. Гурт шудонъёсты уг кельтылы.Кивалтон удыс мон понна чылкак выль уж, шуыны луоз. Тодӥсько вал, кивалтӥсь калыкен ужаны кулэ шуыса. Мон ӝӧк сьӧрын бумагаос пӧлы выйыса ужамлэсь 3-4 толэзь ӵоже пайдазэ ӧй валалля. Угось ужам ужелэн емышез нырысь ик аслым мед адӟиськоз кадь потылӥз. Колхозын дышемын ук: ю тысь кизим - сӥзьыл ю-нянь басьтӥм, силосэз гуэ тырим, скалъёсты сюдӥм - йӧл кыским. Уж син азьын.Ужаны кутскон вакытам, 2012-тӥ аръёсы, Удмуртиын Сюресъёсъя фонд кылдӥз. Поселениослы сюресъёсты возьыны уксё висъяны ӧдъязы. Соосты тупатъяны басьтӥським, соку уже адӟиськыны кутскиз кадь.Гуртэн кивалтыны кутскон капчиен ӧз сётӥськы. Нырысетӥ араз благоустройстволы 25 сюрс манет висъязы вал. Со вакытэ Резан гуртын одӥг адями улэ вал. Кин ке прокуратурае ӝожтӥськем, сюрес отчы умой уг сузяськы шуыса. Соку Резанэ сюрес возьыны гинэ 17 сюрс манет быдтӥ. Головизнинын улӥсьёс выжзы куашкамен валче гуртысьтызы потыны курадӟылӥзы. Соку 25 иськем асфальт лэсьтыны быгатӥм, бадӟым тау со понна ёросысь Владимир Вересов ужбергатӥсьлы.- Кызьы малпаськоды, мар юрттысал гуртэз азинтыны?- Нырысь ик, гурт мед улоз шуыса, бадӟым саклык висъяно гурт удыслы. Отчы уксё кышкатэк но жалятэк висъяно. Мон малпасько, аръёс ортчыса, адями выльысь музъем вылэ берыктӥськоз. Зэм, кылсярысь, тэлез туннэ вузад ке, ӵуказеяз ик уксёед луоз, нош музъем вылын ужамедлэсь пайдазэ, ог 5 ар ортчыса гинэ, шӧдоно. Спортэн эшъяськонэ пичи дырысен кутскиз.Тани ёросамы берло дыре гинэ кӧня хозяйствоос куашказы. Быризы Валамазысь, Халдыысь эштосъёс. Банкротэн лыдъямын ёросысь куке но тужгес кужмоез Ленин нимо, берло «Иргина» луэм колхоз. Ачим ӵапак та эштосын ужан сюресме кутски. Гурт удысэз валасьтэм мурт кие сюрыса, колхоз ӧз вормы ни тыриськонъёссэ ворсаны. Ужбергатӥсь кутскиз эштослэсь ваньбурзэ вузаны. Сюлмы ӧз чида ни учкыны, кызьы колхозмы, кытын анай-атае, гуртоосы вань улонзэс тыршизы, тус-тас луэ. Бызьылыны кутски, колхозысь вузатэк кылем ваньбур муниципал кылдытэтлы мед выжоз шуыса. Кӧня ке судъёсты ворми ини, табере берпуметӥ вамышъёс кылемын. Али сюлмаськисько татчы гурт удысэз валась муртэ шедьтыны, со мед быгатоз колхозмес пыд йылаз султытыны. Ветлӥ ини Ува ёросысь «Авангард» эштослэн кивалтӥсез доры. Озьы ик вазиськылӥ Вавож ёросысь «Колос» хозяйстволэн кивалтӥсезлы В. Красильниковлы, оло, бурд улаз басьтоз шуыса. Кык пол пумиськылӥ ини Удмуртиысь Правительстволэн Тӧроезлэн воштӥсеныз Сергей Токаревен. Туж потэ вылэм, колхозамы выльысь ужан гур мед чузъяськоз шуыса. Гуртоосмылы но ужан инты сюрысал. Али соос ветло ёрос центре, куд-огез тэль поттонэн выре. Гуртын нырысь-валысь ужаны луонлыкъёс вань: КЗС, складъёс, фермаос, гараж умоесь на.Музъемъёсмы но медаз ӵакме вылэм. Али Зямай, Квашур, Кильмезь-Бия котырысь 500 гектар быдӟа музъем пайёсты бичай. 2-3 ар куспын соос вылын ю-нянь будэтӥсь ӧз сюры ке, музъемъёсмес нюлэс басьтоз. Кыллись из улэ ву уг бызьы. Сюлмаськид, тыршид ке, малпасько, уж вырӟоз, мар ке но пӧрмоз. - Тӥ сюлмаськемен, Зямай гуртады шутэтскон сэрег кылдӥз, табере отын, ёросысь гинэ ӧвӧл, элькунысь ужрадъёс но ортчыло. Ёрос сцена вылын.-  Гуртоосы понна сюлмы котьку висе вал. Тани колхозын бригадирын ужакум ай, Зямайын тымет куашказ вал. Пыласькыны, чорыганы нокытын луиз. Мон басьтӥськи сое тупатон борды. Адямиос, номыр уз пӧрмы, марлы тыныд со кулэ, олокытчы но чуртнаськиськод, шуылӥзы. Но мон, тӥ понна ик сюлмаськисько шуыса, ачим сямен лэсьтӥ. Табере тыметамы чорыганы, пыласькыны зямайёс гинэ уг, мукет гуртъёсысь адямиос но шумпотыса вуыло.Зямайёсын «Сазь гурт» проектэ пыриськиськом. Юон - со Россилэн бадӟым сюлмаськонэз. Гуртамы сазьтӥськытэк арняосын кыллись муртъёс ӧвӧл. Бон, юо праздникъёс дыръя, но ульча кузя  кудӟем йырын костаськисьёс ӧвӧл. Урод сямез улляськом, огкылысь ужаса, тупаса улыса. Гуртмы пичи, туж эшъяськыса улӥськом. Ваньзэ дэмен лэсьтыны тыршиськом, шутэтскыны дыр но шедьтӥськом. Тани кылем сӥзьыл картошка пыжыны пичиез но, бадӟымез но потазы. Тулыс вуиз ке, урамъёсмес утялтыны потом ни. Ваньзы валало, со асьме улонмес чылкытатон понна ик лэсьтӥське шуыса, соин нокин палэнэ уг кыльы. Тани кылем арын гурт вӧзысь жуг-жаг возён интыез чылкытатӥм, отчы сад мерттӥм. Кык ар талэсь азьло гуртмылэсь нуналзэ пусйим. Азьлапал кенешим шутэтскон сэрег лэсьтон сярысь. Воргоронъёсын 2 нунал куспын гур, ӟусъёс, ӝӧкъёс липет улэ лэсьтӥм, футболэн, волейболэн шудыны площадкаос тупатӥм. Тау, доскаосын юрттӥськиз асьме гуртысь ик ужбергатӥсь. Табере татчы шутэтскыны вуыло ини ёросысь адямиос но. Туж бадӟым мылкыды отчы лэсьтыны нискылан гурезь, теннисэн шудыны ӝӧк.Кылем арын нырысьсэ Зямай тымет дорын ортчиз Удмуртиысь инвалидъёслэн чорыганъя ӵошатсконзы. Вуоно аре но ми доры  ик лыктом, шуизы.Йырын олокыӵе но проектъёс бергало. Туэ Мадьяр гуртын шутэтскон инты лэсьтыны чакласько. Югдон гуртын но сыӵе ик площадка кылдоз. Кылем арын солы музъем висъям ни, отчы тыл кыским. Туэ ужъёс азинтэмын луозы. Арлы быдэ 10-15 медаль утэ.Сьӧлта ёрос йырын Василий Протопоповен одӥгаз пумиськонын ми, муниципал йыръёс, курим: машинаосмы вужесь ни, воштоно. Кабинетысь потатэк ужаны ум быгатӥське - гуртоосын пумиськылоно. В. Протопопов мылкыдмес бурдъяз, арлы быдэ тужгес усто муниципалитетъёслы выль машина сётӥськоз шуыса. Табере тани 32 ужпумез быдэстоно. Устоез луон понна мар гинэ кароно ӧвӧл - учкиськоз, кӧня адями диспансеризациез потӥз, кӧняез быръёнъёсы ветлӥз, пӧртэм вожвылъяськонъёсы пыриськиз, кӧня выт тыриз, вань-а полициын учётын сылӥсьёс но мукет. Ужано ужлэн йылыз-пумыз уг адӟиськы. Но гуртъёсысь мыло-кыдо адямиослы, депутатъёслы луыса, малпасько, ваньзэ берыктыны быгатом. Нимысьтыз пусъеме потэ котьку юрттӥськыны дась луись депутатъёсты Татьяна Зоринаез, Виктор Караваевез, Пётр Базилевскихез, Александр Костылевез но мукетъёссэ. - Тӥ шаерамы ортчылӥсь Гурт шудонъёсты одӥгзэ но уд кельтӥське. Луиськоды Удмуртиысь ветеранъёс пӧлын гурезьёстӥ бызьылонъя 11 пол чемпион. Семьяды но спортэн эшъяське.- Спортэн эшъяськонэ пичи дырысен кутскиз, дыр. Азьвыл Зямайын трос ыж вордылӥзы, монэ ӵемысь пастуханы ысъязы. Нош ыжъёс гань-гань улыны уг валало ук, ялан соос сьӧры бызьылоно. Школаын физкультураен дышетӥсенымы но удалтӥз. Михаил Сергеевич Зуев ялан ӵошатсконъёсы ысъяз. Азьвыл ёросын «Пионерская правда» газетлэн кузьымъёсыз понна вожвылъяськонъёс ортчылӥзы, дышетӥсьмы отчы 4 команда дасялляз. Мон 1-тӥ - кужмояз - командае уг сюриськы вал - 2-тӥ командаын бызьылӥ. Но одӥг пол, 6-тӥ классын вал со, ёрос ӵошатсконъёсын 2-тӥ инты утӥ. Соку вормеме понна кнопкаен буёло карандаш кузьмазы, макем бадӟым кузьым вал со мон понна! Та ӵошатскон бере монэ валтӥсь командае выжтӥзы.Гурт удысын ужакум но, колхозмы понна ялан ёрос ӵошатсконъёсын я куасэн, я пыдын бызьылӥ. Гурт шудонъёсты ке верано, отчы пыриськисько ни 2009-тћ арысен. Сьӧлта ёрослэсь данзэ утисько вань амалъёсын, шашкиен шудонын сяна.Арлы быдэ ог 10-15 медаль утӥсько. Али ке но тодам вайисько нырысетӥ Гурт шудонъёсме. Мыным, нюръяськонын кужымдэ мерталод, шуизы. Соин рос-прос вырылэме ик ӧй вал. Вожвылъяськон азьын быдэс мугоры дырекъя. Шунды пыже, ӝокыт, нош мон кынмисько. Бадӟым ӵошатсконын нырысетӥ усёнлэсь курытсэ соку шӧмъяй. Лариса Николаевнакузпалыныз но Савелий пиеныз.Пыриськылӥсько гу-резьёстӥ бызьылонъя ӵо-шатсконъёсы. Соос Дэбес ёросын, Байгурезь котырын ортчыло, «Чекерил», «Нечкино» спорт центръёсын.Спортэн эшъяськыны семьяме но кыскисько. Кузпалыным, Ларисаен, тодматскыкум, со спортэн сокем ик уг эшъяськы вал, школаын кӧня ке бызьылэм кариз вал ке но. Мон ялан пӧртэм вожвылъяськонъёсы пыриськылӥсько бере, солэн но мылкыдыз ӝутӥськиз. Табере котькуд Гурт шудонъёсы пыриськылэ. Со гира ӝутка но куасэн бызьылэ. 2-тӥ классын дышетскись Савелий пимес но куас вылэ султытӥ ни, ёрос ӵошатсконъёсы семьяен пыриськылӥськом. Али сое дзюдое сётӥм. Та спорт кужымез гинэ уг будэты, визез но лэчытомытэ. Туж потэ, пие нырысь ик ӟеч адями мед луоз шуыса, нош спортэн-а, мукетыныз-а улонзэ герӟалоз, ачиз быръёз ни. Бадӟымез Евгений пимы футболэн эшъяське, Анна нылмы ас вакытаз гурезьёстћ бызьылӥз.Туж шумпотӥсько, Зямай гуртысьтымы егитъёс спортэ кыстӥсько шуыса. Александр но Илья Пчельниковъёс Ижысь Демидов нимо спортъя школаез йылпумъязы. Али отын дышетске Иван Дубовцев. Пиеныз но нунокеныз.- Ӟеч сямлы пӧрмиз ини: арлы быдэ тӥ 8-тӥ мартэ ёросысь нылкышноослы удмурт кырӟан кузьмаськоды, кырӟамдэс удмурт шулдыръяськонъёсын кылыны луэ. Мыло-кыдо пыриськиськоды «Удмурт Кенешлэн» ужаз.- Быгатэмея котькытчы пыриськыны тыршисько, сотэк улон бездыт но мӧзмыт потэ. Бумагаосын гинэ уд ужа ук. Зэм, берло дыре кырӟаны дыры чик уг кыльы ни: я спортъя ӵошатсконъёсы дасяськоно, я уже трос.Пичиысен кырӟаны яратӥсько. Ленин нимо колхозын ужакум, художественной самодеятельностьмы туж зол вал. Туж кырӟаме потылӥз, но сценалэсь возьдаськылӥ. Одӥг пол вазиськи ёросысь соку туж адӟем карымон, чебер куараё, маскаръяськыны яратӥсь воргоронлы Александр Сорокинлы. Соин Сьӧлта радио пыр нырысьсэ валче кырӟамы «Еду, еду на комбайне» кырӟанэз. Берло кутски колхозысь кырӟасьёсын гуртъёстӥ, концерт пуктыса, ветлыны. Ёрос сцена вылэ сокем кемалась ӧй поты на. Кӧня ке ар талэсь азьло Сьӧлталась культурая юртын «Кык кизилиос» конкурс ортчиз. Отын ми культурая юртын ужасен Ангелина Вороноваен ӟуч кырӟан быдэстӥм. Но мынэсьтым лул пушме бугырто удмуртъёсыз.Берло дыре кутски пыриськыны «Удмурт Кенешлэн» ужаз. Тани туэ мон вылын июне ортчоно тетера сиёнлы сӥзем ёрос фестивалез радъян.Ангелина Снигирёва Туспуктэмъёсыз геройлэн    